b'\n_START_ARTICLE_\nNgiti\n_START_PARAGRAPH_\nAng ngiti o ngisi ay isang anyo, bikas, hilatsa, o hitsura ng mukha ng isang tao na karaniwang ginagawa kapag masaya siya. Maraming dahilan kung bakit ngumingiti ang isang tao, katulad ng kapag may ibang taong nagsabi ng nakakatawang biro o pagngiti dahil sa pagkuha ng larawan o litrato. Subalit minsan ding ngumingiti ang tao upang maikubli o maitago ang isang nakakahiyang damdamin. Karaniwang nagagamit ang ngiti bilang tanda ng pagkakaroon ng tiwala sa sarili, pagsang-ayon, o sagisag ng katuwaan. Paminsan-minsang ipinakikita ng mga hayop ang kanilang mga ngipin o pangil, tinatawag na sangil upang magpadama o magpakita ng takot o kapangyarihan. Sa mahigpit na kahulugan, ang ngisi ay isang maluwang na ngiti at katumbas ng ngisngis._NEWLINE_Nagiging ngisngis o ngiting-aso ang ngiti kung isa itong mapang-uyam o mapanlibak na ngiti, tawa, halakhak, o hagikgik, na karaniwang kitang-kitang ang mga ngipin. Maaari rin itong maging bungisngis, o impit na tawa. Ngunit nagiging simangot, pag-ismid, pagbusangot, o pagbusangol, na pagngiwi ng mukha dahil sa kirot, pagkaasar, pagakainis, o galit, at katumbas ng pagsambakol ng mukha. Kaugnay ng ngiting-aso, isa itong bastos, pilyo, tuso, mautak, madaya, patraydor at makasariling pagtawa o paghalakhak.'